Bændur virkir þátttakendur í loðnufrystingu „ Þetta var úrvalsmannskapur hjá okkur í loðnufrystingunni . Hér voru að staðaldri 40 manns að vinna í vinnslunni í einu , allt upp í 70 manns í heildina . Við tókum á móti rúmlega 2000 tonnum í frystinguna og hún tók nákvæmlega hálfan mánuð . Byrjaði seinnipart föstudags og lauk á svipuðum tíma tveimur vikum seinna , “ segir Gunnar Hermannsson verkstjóri í loðnufrystingunni hjá HB Granda . Drjúgur hluti starfsfólksins við loðnufrystinguna eru fastráðnir starfsmenn HB Granda en einnig hafa unnið sem verktakar við loðnufrystinguna ár eftir ár hópur bænda úr Dölum , af Snæfellsnesi og Ströndum . Það er Arnar Eysteinsson bóndi í Stórholti í Dölum sem fer fyrir þessum hóp bænda sem telur um 20 manns . Arnar segir mjög gott upp úr þessu að hafa , þótt þetta sé gríðarleg vinna , enda unnið á 16 tíma vöktum og ekkert helgarstopp meðan á loðnufrystingunni stendur . Á meðan séu það húsfreyjurnar á bæjunum sem sjái um búskapinn . Arnar í Stórholti segir þetta mikla búbót fyrir bændurna . Hann nefnir sem dæmi í viðtali við Bændablaðið sem kom út í gær að á loðnuvertíðinni í fyrra hafi þeir bændur úr Dölunum sem unnu við loðnufrystinguna haft upp úr því samtals um 14 milljónir króna . Það samsvari beingreiðslum fyrir þrjú þúsund ærgildi . Vertíðin þá tók þrjár vikur og undirstrikar Arnar að ansi mikil vinna hafi legið að baki þeim launum .